**Natječaj za najbolje zagrebačke *online* projekte realizirane u razdoblju od 19.3. do 31.5.2020.**

Veliko nam je zadovoljstvo najaviti da će od utorka, 9.6.2020. na web i Facebook stranici Muzeja suvremene umjetnosti Zagreb biti raspisan natječaj za najbolje zagrebačke *online* projekte.

Uz podrškuGradskog ureda za kulturu Grada Zagreba, Muzej suvremene umjetnosti Zagreb poziva umjetnike, ustanove kojima je osnivač Grad Zagreb, umjetničke i kulturne organizacije, pojedince s prebivalištem u Gradu Zagrebu i udruge sa sjedištem u Gradu Zagrebu, a koji djeluju na području kulture i umjetnosti te sve kreativce koji su realizirali online projekte/programe u razdoblju od 19.3. do 31.5.2020. da se prijave na **Natječaj za najbolji zagrebački online projekt**. Cilj ovog Natječaja je podupiranje najbolje osmišljenih i vođenih online projekata koji su pridonijeli boljoj komunikaciji s publikom.

**Natječaj je otvoren od 9.6.2020. do 28.6.2020.**

Zbog pandemije koronavirusa COVID-19, Muzej suvremene umjetnosti, kao i sve ostale kulturne institucije, zatvorio je svoja vrata za posjetitelje 19.3.2020. Međutim, u tom istom trenutku, pojedinci, udruge i kulturne institucije usmjerili su svoje aktivnosti na *online* platforme te su u razdoblju od 19.3. do 31.5. realizirani mnogobrojni izvrsni, kreativni, angažirani, poučni i zabavni *online* projekti.

Ovim Natječajem namjera je nagraditi tri takva najbolja *online* projekta:

1. nagrada - 25.000,00 kn bruto
2. nagrada - 15.000,00 kn bruto
3. nagrada – 10.000,00 kn bruto

O dobitnicima nagrada odlučivat će stručno povjerenstvo u sastavu: Domagoj Davidović, kreativni strateg i stručnjak za online marketing, Vesna Meštrić, viša kustosica MSU-a i Nikola Stojadinović, savjetnik u Gradskom uredu za kulturu. Kriteriji za odabir nagrada su izvedba projekta, inovativnost i kreativnost projekta te rezultati koje je projekt postigao.

Natječaj će biti objavljen na web-stranici [www.msu.hr](http://www.msu.hr), a prijave će se slati elektroničkom poštom na adresu: prijave@msu.hr

Rezultati Natječaja bit će objavljeni do 13.7.2020.